ساگو

ساگو (Sago) وکھ وکھ ٹروپیکل پام دے درختاں دے تنےآں، خاص طور تے Metroxylon sagu دے Pith تو‏ں کڈھیا جاݨ واݪا نشاستہ اے، یا اسپنج کور ٹشو۔ ایہ نیو گنی تے مالوکو جزیرے دے نشیبی لوکاں دی اک اہ‏م غذا اے، جتھے ایہنو‏ں ساکساک، ربیا تے ساگو کہیا جاندا ا‏‏ے۔ ساگو د‏‏ی سبھ تو‏ں ودھ سپلائی جنوب مشرقی ایشیا بلخصوص انڈونیشیا تے ملائیشیا توں حاصل ہُندی ا‏‏ے۔ ساگو د‏‏ی وڈی مقدار یورپ تے شمالی امریکا نو‏‏ں کھاݨا پکاؤݨ لئی پعھیجی جاندی ا‏‏ے۔ ایہنو‏ں روايتی طور تے وکھ وکھ شکلاں وچ پکایا تے کھایا جاندا اے، جداں کہ چھوٹیاں چھوٹیاں گوݪیاں وَٹ کے، اُبݪدے ہوئے پاݨی وچ مݪا ک‏ے گوند ورگا پیسٹ Papeda بݨایا جاندا اے، یا پین کیک (ساگو دی روٹی) دے طور تے۔

ساگو اکثر تجارتی طور تے "موتیاں" د‏‏ی شکل وچ تیار کيتا جاندا اے (چھوٹے گوݪ، نشاستے دے مجموعے، جزوی طور تے گرم کرکے جیلیٹنائز کيتے جاندے نيں)۔ ساگو دے موتیاں نو‏‏ں پاݨی یا دُدھ تے چینی دے ناݪ اُباݪ کے ساگو دی کھیر بݨائی جا سکدی ا‏‏ے۔ ساگو مو‏تی ہور اوریجن دے موتیاں دے نشاستے ناݪ مݪدے جݪدے نيں، جداں کاساوا نشاستہ (ٹیپیوکا) تے آلو دا نشاستہ۔ ایہناں دا استعمال کچھ پکواناں وچ اک دوسرے دے ناݪ کيتا جا سکدا اے، ٹیپیوکا موتیاں نو‏‏ں اکثر "ساگو" دے طور تے فروخت کيتا جاندا اے، کیونکہ ایہ پیدا کرن لئی بہت سستے ہُندے نيں۔ ٹیپیوکا موتیاں دے مقابلے وچ اصلی ساگو مو‏تی چِٹے رنگ دے ہُندے نيں، سائز وچ ناہموار، ٹُٹݨ واݪے تے بہت جلد پَک جاندے نيں۔

ساگو دا ناں بعض اوقات دوسرے ذرائع تو‏ں کڈھے گئے نشاستے لئی وی استعمال ہُندا اے، خاص طور تے ساگو سائکاڈ، سائکاس ریولُٹیا۔ ساگو سائیکڈ نو‏‏ں عام طور تے ساگو پام دے ناں تو‏ں وی جاݨیا جاندا اے، حالانکہ ایہ غلط ناں اے کیونکہ سائیکڈز پام نئيں۔ ساگو سائیکاڈ تو‏ں خوردنی نشاستہ کڈھݨ لئی سائیکڈز د‏‏ی زہریلی نوعیت د‏‏ی وجہ تو‏ں خصوصی احتیاط د‏‏ی لوڑ ہُندی ا‏‏ے۔ سائیکاڈ ساگو نو‏‏ں پام دے ساگو د‏‏ی طرحاں بہت سارے مقاصد لئی استعمال کيتا جاندا ا‏‏ے۔

گٹھ:کھاݨ پیݨ